Nafarroako Parlamentuko Mahaiak, 2018ko martxoaren 12an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako galdera, Club Atlético Osasunak bere tributu-zorrak ordaintze aldera Ogasunari emandako ondasunak berrerosteko edo lehentasunez erosteko eskubideari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2018ko martxoaren 12an

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioko eledun Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, idatziz erantzun dakizkion:

Nafarroako Ondareari buruzko apirilaren 4ko 14/2007 Foru Legearen 37.1 artikuluak honako hau ezartzen du: “Ondasun higiezinak eta higiezinen gaineko eskubideak, oro har, enkante bidez besterenduko dira, dirutan adierazitako hasierako prezio batekin eta gora eginez; prezio altuena eskaintzen duen lizitatzaileari esleituko zaio”.

Artikulu horretan, besteak beste, hiru salbuespen ezartzen zaizkio arau orokor horri, eta zuzeneko besterentzea baimentzen da:

– b) letran, eskuratzailea irabazi asmorik gabeko entitate bat denean eta ondasuna interes orokorreko helburuetarako erabili behar bada.

– i) letran, lege xedapenez aitorturiko lehentasunez eskuratzeko eskubide bat duen bati egiten zaionean salmenta.

– j) letran, salbuespeneko arrazoiengatik komenigarritzat jotzen denean higiezinaren okupatzaileari egitea salmenta.

Gauzak horrela, honako hau jakin nahi dut:

Gobernuaren ustez, Club Atlético Osasunak Nafarroako Foru Komunitatearekin zuen zorraren berregituratzea onesten zuen abenduaren 2ko 26/2014 Foru Legeak klub horri inolako eskubiderik ematen al dio bere tributu-zorrak ordaintze aldera Ogasunari emandako ondasunak berrerosteko edo lehentasunez erosteko?

Gobernuaren ustez, Club Atlético Osasunari aplikatzekoa al da Nafarroako Ondareari buruzko apirilaren 4ko 14/2007 Foru Legean ezarritako eta lehenago aipatutako hiru salbuespenetakoren bat, baldin eta klub horrek Sadar futbol-zelaia edo Taxoareko instalazioak berrerosi nahi baditu?

Iruñean, 2018ko martxoaren 6an

Foru parlamentaria: Adolfo Araiz Flamarique